CELEX: 32017D1912
Language: da
Date: 2017-10-09 00:00:00
Title: Rådets afgørelse (EU) 2017/1912 af 9. oktober 2017 om indgåelse af aftalen mellem Den Europæiske Union og Island om beskyttelse af geografiske betegnelser for landbrugsprodukter og fødevarer

24.10.2017   
            
            
               DA
            
            
               Den Europæiske Unions Tidende
            
            
               L 274/1
            
         RÅDETS AFGØRELSE (EU) 2017/1912
   af 9. oktober 2017
   om indgåelse af aftalen mellem Den Europæiske Union og Island om beskyttelse af geografiske betegnelser for landbrugsprodukter og fødevarer
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 207,4, første afsnit, sammenholdt med artikel 218,6, litra a), nr. v), og artikel 218,7,
   under henvisning til forslag fra Europa-Kommissionen,
   under henvisning til godkendelse fra Europa-Parlamentet, og
   ud fra følgende betragtninger:
   
               (1)
            
            
               I henhold til Rådets afgørelse (EU) 2016/2136 (1) blev aftalen mellem Den Europæiske Union og Island om beskyttelse af geografiske betegnelser for landbrugsprodukter og fødevarer (»aftalen«) undertegnet af Kommissionen den 23. marts 2017 med forbehold af senere indgåelse.
            
         
               (2)
            
            
               Parterne er enige om indbyrdes at fremme en harmonisk udvikling af geografiske betegnelser som defineret i artikel 22,1, i aftalen om handelsrelaterede intellektuelle ejendomsrettigheder (TRIPS) (2), og at fremme handelen med landbrugsprodukter og fødevarer med oprindelse i parternes respektive territorier.
            
         
               (3)
            
            
               I henhold til aftalen beskyttes geografiske betegnelser for EU-landbrugsprodukter og -fødevarer i Island, selvom Island endnu ikke har registreret beskyttede geografiske betegnelser. Ved aftalen fastsættes en mekanisme til at ajourføre listen over de geografiske betegnelser og til at tilføje nye geografiske betegnelser på et senere tidspunkt gennem en proces i det blandede udvalg.
            
         
               (4)
            
            
               En række opgaver for gennemførelsen af aftalen er blevet tildelt det blandede udvalg, der nedsættes ved aftalens artikel 10, herunder bemyndigelse til at ændre visse tekniske aspekter ved aftalen og nogle af dens bilag. Proceduren for fastlæggelse af Unionens holdning i nævnte blandede udvalg til spørgsmål vedrørende aftalen bør fastsættes.
            
         
               (5)
            
            
               Aftalen bør godkendes —
            
         VEDTAGET DENNE AFGØRELSE:
   Artikel 1
   Aftalen mellem Den Europæiske Union og Island om beskyttelse af geografiske betegnelser for landbrugsprodukter og fødevarer godkendes herved på Unionens vegne.
   Teksten til aftalen er knyttet til denne afgørelse.
   Artikel 2
   Formanden for Rådet foranstalter på Unionens vegne den notifikation, der er omhandlet i aftalens artikel 11 (3).
   Artikel 3
   Kommissionen repræsenterer Den Europæiske Union i det blandede udvalg, der er nedsat ved aftalens artikel 10 (»det blandede udvalg«).
   Ændringer til aftalen, der foretages på grundlag af afgørelser truffet af det blandede udvalg, godkendes af Kommissionen på vegne af Unionen. Kan de berørte parter ikke nå til enighed som følge af indsigelser vedrørende en geografisk betegnelse, vedtager Kommissionen en holdning i overensstemmelse med proceduren i artikel 57,2, i Europa-Parlamentets og Rådets forordning (EU) nr. 1151/2012 (4).
   Artikel 4
   Denne afgørelse træder i kraft på dagen for vedtagelsen.
   
      Udfærdiget i Luxembourg, den 9. oktober 2017.
      
         
            På Rådets vegne
         
         S. KIISLER
         
            Formand
         
      
   
   
      (1)  Rådets afgørelse (EU) 2016/2136 af 21. november 2016 om undertegnelse på Unionens vegne af aftalen mellem Den Europæiske Union og Island om beskyttelse af geografiske betegnelser for landbrugsprodukter og fødevarer (EUT L 332 af 7.12.2016, s. 1).
   
      (2)  Bilag 1C til Marrakeshoverenskomsten om oprettelse af Verdenshandelsorganisationen, undertegnet i Marrakesh, Marokko den 15. april 1994.
   
      (3)  Datoen for ikrafttrædelse af aftalen offentliggøres i Den Europæiske Unions Tidende på foranledning af Generalsekretariatet for Rådet.
   
      (4)  Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (EUT L 343 af 14.12.2012, s. 1).